মাধ্যমিকের অ্যাডমিট কার্ড বিতরণ ঘিরে স্কুলে মারধর, মাথা ফাটল পরীক্ষার্থীর

উত্তর ২৪ পরগনা: মাধ্যমিক পরীক্ষার অ্যাডমিট কার্ড বিতরণকে কেন্দ্র করে স্কুল চত্বরে মারধরের ঘটনায় চাঞ্চল্য ছড়াল উত্তর ২৪ পরগনার (North 24 Pargana) বসিরহাট (Basirhat) মহকুমায়। ঘটনায় দু’জন মাধ্যমিক পরীক্ষার্থী জখম, যার মধ্যে একজনের মাথা ফেটে যায়। আহতদের উদ্ধার করে হাড়োয়া গ্রামীণ হাসপাতালে ভর্তি করা হয়েছে।

ঘটনাটি ঘটেছে হাড়োয়া পিজি হাইস্কুলে। সোমবার স্কুলে মাধ্যমিক পরীক্ষার্থীদের অ্যাডমিট কার্ড দেওয়া হচ্ছিল। সেই সময় লাইনে দাঁড়ানোকে কেন্দ্র করে দুই ছাত্রের মধ্যে প্রথমে বচসা শুরু হয়। অভিযোগ, সেই বচসা মুহূর্তের মধ্যেই মারধর রূপ নেয়। এক ছাত্রের আঘাতে অপর এক ছাত্রের মাথা ফেটে যায়। ধস্তাধস্তির মধ্যে আরও একজন ছাত্র আহত হয় বলে জানা গিয়েছে। ঘটনার জেরে স্কুল চত্বরে আতঙ্ক ছড়িয়ে পড়ে। শিক্ষক ও স্থানীয়দের সহায়তায় আহতদের দ্রুত উদ্ধার করে হাসপাতালে নিয়ে যাওয়া হয়। চিকিৎসকরা জানিয়েছেন, আহতদের চিকিৎসা চলছে এবং পরিস্থিতি স্থিতিশীল।তবে এই ঘটনার নেপথ্যে শুধু অ্যাডমিট কার্ড বিতরণ সংক্রান্ত গণ্ডগোল, নাকি পুরনো কোনও শত্রুতার জেরেই হামলা—তা নিয়ে প্রশ্ন উঠছে। বিষয়টি খতিয়ে দেখছে সংশ্লিষ্ট মহল।

আরও পড়ুন: খড়দহে SIR শুনানিতে চরম ভোগান্তি, দফায় দফায় উত্তেজনা

আহত পরীক্ষার্থীর পরিবারের অভিযোগ, দোষী ছাত্রদের বিরুদ্ধে অবিলম্বে দৃষ্টান্তমূলক শাস্তির ব্যবস্থা করা হোক। পরীক্ষার মুখে এই ধরনের ঘটনা অত্যন্ত উদ্বেগজনক বলেই দাবি পরিবারের। যদিও গোটা বিষয়টি নিয়ে স্কুল কর্তৃপক্ষ কোনও মন্তব্য করতে রাজি হয়নি। ফলে স্কুলে নিরাপত্তা ও শৃঙ্খলা রক্ষা নিয়ে প্রশ্ন উঠছে। স্কুল চত্বরে ছাত্রদের মধ্যে এমন সংঘর্ষের দায় কার—স্কুল প্রশাসনের, না ছাত্রদের—তা নিয়েই শুরু হয়েছে বিতর্ক। ঘটনাকে কেন্দ্র করে এলাকায় চরম উত্তেজনা ছড়িয়েছে।